Niu Smirna Bičas

Niu Smirna Bičas () – miestas Jungtinių Amerikos Valstijų pietryčiuose, Floridos valstijos šiaurės rytinėje dalyje, 25 km į pietus nuo Deitona Bičo. Įsikūręs prie Atlanto vandenyno ir Indian Riverio lagūnos. Vystomas turizmas, žvejyba, laivų, dažų gamyba, žemdirbystė. Vakaruose yra Niu Smirna Bičo cukraus gamyklos liekanos, pietryčiuose – valstybės saugoma Keip Kanaveralo pakrantė. Kiek šiauriau yra 1887 m. pastatytas Ponce de Leon Inlet švyturys.

 Istorija 
kairėje|miniatiūra|249x249px|Miestas 1914 m.
1513 m. į šalia būsimojo miesto esančią įlanką atplaukė ispanų konkistadoras Chuanas Ponse de Leonas. Vietovėje tuo metu gyveno timukua indėnai; išlikęs jų pastatytas 15 metrų aukščio kalnas iš kriauklių, vadinamas Turtle Mound.

Teritoriją 1768 m. užėmė mišri imigrantų iš Graikijos, Menorkos bei Italijos, grupė, vedama škotų fiziko Endriu Tarnbulio. Vietą jis pavadino Niu Smirna, nes jo žmona gimė Smirnoje, Turkijoje (dabartiniame Izmire). Dėl politinių ir finansinių sunkumų, kolonija 1777 m. buvo apleista. Prieš tai joje buvo sodinamos cukranendrės, kukurūzai, ryžiai, dažinės indigažolės, įrengta drėkinimo sistema, pastatyti nutekėjimo kanalai. 1803 m., naujakuriams suteikus žemės plotus, gyvenvietė atsinaujino. Dėka Floridos rytinės pakrantės geležinkelio ir Indian Riverio vandens kelio, miestas vystėsi kaip citrusinių vaisių perdirbimo ir platinimo centras. Vėliau imtas vystyti turizmas, laivyba, rekreacinė žvejyba, prie miesto pavadinimo pridėtas žodis Beach, ko gero, siekiant pažymėti miesto smėlėtą, baltos spalvos pakrantę.

Miestelio (town) teisės suteiktos 1887 m., miesto – 1903 m.New Smyrna Beach, Florida. www.britannica.com. Nuoroda tikrinta 2026-02-14.

 Gyventojai 
2020 m. JAV gyventojų surašymo duomenimis, mieste gyveno 85,93 % baltųjų, 4,9 % lotynoamerikiečių, 3,9 % afroamerikiečių, 3,49 % mišrios rasės, 1,22 % azijiečių, 0,34 % kitų rasių, 0,18 % indėnų ir 0,05 % Ramiojo vandenyno salų kilmės gyventojų.New Smyrna Beach city, Florida. data.census.gov. Nuoroda tikrinta 2026-02-14.

 Šaltiniai 

Kategorija:Floridos miestai